ন্যাশনাল হেরাল্ড মামলা বন্ধ করার পক্ষে সওয়াল করেছিলেন এনফোর্সমেন্ট ডিরেক্টরেটের (ইডি) যুগ্ম অধিকর্তা হিমাংশুকুমার লাল। সেই ‘অপরাধে’ ইডি থেকে ‘ইউনিক আইডেন্টিফিকেশন অথরিটি অফ ইন্ডিয়া’য় (ইউআইডিএআই) বদলি করা হল তাঁকে। ওই মামলা বন্ধ করতে চেয়ে এর আগে ইডি’র অতিরিক্ত অধিকর্তার পদ থেকে সরানো হয়েছিল রাজন কাটোচকেও।
চলতি বছরের শুরুতেই কেন্দ্রীয় শুল্ক দফতরকে চিঠি লিখে হিমাংশু জানিয়েছিলেন, কংগ্রেস সভানেত্রী সনিয়া গাঁধী এবং সহ-সভাপতি রাহুলের বিরুদ্ধে ন্যাশনাল হেরাল্ড মামলা চালানোর জন্য অভিযোগের নথিভুক্তি প্রয়োজন। অথচ এ ক্ষেত্রে বেআইনি আর্থিক লেনদেন সংক্রান্ত কোনও অভিযোগ থানায় দায়ের করাই হয়নি। এই পরিস্থিতিতে মামলা বন্ধ করে দেওয়া উচিত।
আগামী শনিবার হেরাল্ড মামলায় নিম্ন আদালতে হাজির হওয়ার কথা সনিয়া-রাহুলের। একটি সূত্রের দাবি, তাঁরা সম্ভবত আগাম জামিনের জন্য আবেদন করবেন না।
এদিকে, ন্যাশনাল হেরাল্ডের একসময়ের মালিক ‘অ্যাসোসিয়েটেড জার্নালস লিমিটেডে’র বিরুদ্ধে জমি-মামলা শুরু করার নির্দেশ দিয়েছে মহারাষ্ট্র সরকার। রাজ্যে কংগ্রেস আমলে ওই সংস্থাকে সরকারি জমি দেওয়া হয়েছিল। সেখানে গ্রন্থাগার করার কথা থাকলেও তা হয়নি।